Avengers: Infinity Warin ja Avengers: Endgamen tuotanto
Kehitys

Marvel Studios alkoi sisällyttää vihjeitä vuonna 1991 julkaistuun Jim Starlinin Ikuisuuden rautahanska -sarjakuvaan perustuvan Kostajat-elokuvan tulosta jo varhaisimmista elokuvistaan asti, esittelemällä Ikuisuuskivet niiden MacGuffineina. Ensimmäisenä esiintyi Tilakivi Tesseraktina elokuvassa Captain America: The First Avenger. Myöhemmin esiintyivät Mielikivi Lokin valtikassa elokuvassa The Avengers, Todellisuuskivi Aetherina elokuvassa Thor: The Dark World, Voimakivi Palloon säilöttynä elokuvassa Guardians of the Galaxy sekä Aikakivi Agamotton silmän voimanlähteenä elokuvassa Doctor Strange. Lisäksi elokuvissa on nähty kaksi Ikuisuuden rautahanskaa, toinen lyhyesti elokuvassa Thor ja toinen Thanoksen kädessä elokuvassa Avengers: Age of Ultron. Elokuvassa Thor esiintyi toinen hanska, mutta Thor: Ragnarökissä se paljastettiin väärennökseksi. Monet fanit olettivat, että Thanos, joka tunnettiin sarjakuvissa Ikuisuuskiviä havittelevana superroistona, olisi toisen Avengers-elokuvan antagonisti, hahmon esiinnyttyä lyhyesti ensimmäisessä elokuvassa. Kahden ensimmäisen Avengers-elokuvan ohjaaja ja käsikirjoittaja Joss Whedon kuitenkin selitti, että ”Thanos on paljon voimakkaampi. Hän on niin voimakas, että voit vain yrittää lyödä häntä. Ihan kuten sarjakuvissa, haluat hänen pujottautuvan universumin läpi ja säästyvän suureksi loppuvastustajaksi suureen loppukoitokseen.” Vaikka kaikkien Avengers-elokuvien ulkopuolisten MCU-elokuvien tarkoitus oli myös pohjustaa Infinity Warin tapahtumia, tuottaja ja Marvel Studiosin puheenjohtaja Kevin Feige sanoi, että erityisesti Black Pantherilla olisi ”erittäin tärkeä” yhteys MCU:n kolmannen vaiheen Avengers-elokuviin, kuten myös Thor: Ragnarökillä.
Lokakuussa 2014 Marvel julkisti Age of Ultronille kaksiosaisen jatko-osan nimeltä Avengers: Infinity War. Ensimmäisen osan suunniteltiin saavan ensi-iltansa 4. toukokuuta 2018 ja toisen osan 3. toukokuuta 2019. Molemmat elokuvat oli tarkoitus kuvata samanaikaisesti. Tammikuussa 2015 Whedon totesi olevansa ”hyvin epäilevä” siitä, että osallistuisi Infinity War -elokuvien tekoon. Captain America: The Return of the First Avengerin ja Captain America: Civil Warin ohjanneet Anthony ja Joe Russo pääsivät huhtikuussa 2015 sopimukseen molempien Avengers: Infinity Warin osien ohjaamisesta. Whedon mainitsi sarjan kasvavan laajuuden olevan syy siihen miksi jättäytyi projektin ulkopuolelle sanomalla, ”Jokainen koskaan tekemäni elokuva on ollut kokonainen osa kasvavaa valtaisaa osaa... Ilmassa on jo niin monta palloa, se vain kasvaa Infinity Warin myötä. En tulisi pystymään antamaan kaikkea sitä mitä haluaisin.” Kuun lopussa Evans paljasti kuvausten olevan suunniteltu alkamaan vuoden 2016 lopussa ja kestävän yli yhdeksän kuukautta, päättyen joko elokuussa tai syyskuussa 2017, vaikka kuvausten suunniteltiin alun perin alkavan vuoden 2015 lopulla. Toukokuussa 2015 Christopher Markus ja Stephen McFeely allekirjoittivat sopimuksen molempien elokuvien käsikirjoituttamisesta. Anthony Russo kuvaili Infinity Warin ja sen jatko-osan toimivan huipentumana kaikille, mitä MCU:ssa oli tapahtunut ensimmäisestä Iron Man -elokuvasta lähtien, ja tuovan ”lopun tietyille asioille, ja tietyillä tavoilla myös alun joillekin muille.”